རང་རྒྱུད་པས་ཆོས་རྣམས་བློ་གནོད་མེད་ལ་སྣང་བའི་དབང་གིས་ཕར་བཞག་པ་ཙམ་མ་ཡིན་པར་ཡུལ་རང་གི་ངོས་ནས་གྲུབ་པར་འཛིན་པ་ནི་བདེན་འཛིན་ཕྲ་མོ་ཡིན་ལ།དེ་ལ་སེམས་ཙམ་པའི་གྲུབ་མཐའི་དབང་གིས་འཛིན་པ་ལྟ་བུའི་ཀུན་བཏགས་དང་།གྲུབ་མཐའ་ལ་མ་ལྟོས་པའི་ལྷན་སྐྱེས་གཉིས་ཡོད་ཀྱང་གཉིས་ཀའི་ཞེན་ཡུལ་ལ་བདེན་པར་གྲུབ་པ།ཡང་དག་པར་གྲུབ་པ།དོན་དམ་པར་གྲུབ་པ།དེ་ཁོ་ན་ཉིད་དུ་གྲུབ་པ་ཞེས་བྱ་ཞིང་།དེ་བཞིན་གྲུབ་པ་ཐ་སྙད་དུ་ཡང་མེད་པར་བཞེད་དོ།།རང་གི་མཚན་ཉིད་ཀྱིས་གྲུབ་པ་དང་།རང་བཞིན་གྱིས་གྲུབ་པ་དང་།ངོ་བོ་ཉིད་ཀྱིས་གྲུབ་པ་ནི་ཐ་སྙད་དུ་གྲུབ་པར་བཞེད་དེ།དེར་མ་གྲུབ་ན་ཆད་ལྟར་འགྲོ་བར་འདོད་དོ།།དངོས་སྨྲ་བ་རྣམས་དེ་བརྒྱད་ཀ་ཚད་གྲུབ་ཏུ་འདོད་མི་འདོད་ཀྱི་ཁྱད་པར་གོང་དུ་བཤད་པ་ལྟར་རོ།༈།དབུ་མ་བས།ཆོས་རྣམས་བློ་ལ་སྣང་བའི་དབང་གིས་བཞག་པ་མ་ཡིན་པའི་སྡོད་ལུགས་མེད་པར་མཐོང་ན་དགག་བྱ་ཁེགས་པར་བཞེད་ཅིང་དེ་འདྲའི་དགག་བྱ་དང་དེ་འཛིན་པའི་རྟོག་པ་བདེན་འཛིན་དུ་འདོད་པ་ཐལ་རང་གཉིས་ཀའི་ཐུན་མོང་བའི་ལུགས་སོ།།དགག་བྱ་དེ་འགོག་པའི་རིགས་པ་གནད་ཆེ་བ་ནི་རྣམ་བདུན་པའི་དཔྱད་པ་དང་།དེ་བསྡུ་ན་གཅིག་ཏུ་བྲལ་གྱི་དཔྱད་པ་གཉིས་སུ་འདུ་ཞིང་།དེའི་སྒོ་ནས་དཔྱོད་ཚུལ་ནི་གྲགས་ཆེ་བ་ལྟར་རོ།།དཔྱད་པའི་སྟོབས་ཀྱིས་མཉམ་གཞག་ཏུ་བློ་དེའི་དབང་གིས་བཞག་པ་མིན་པའི་ཡོད་པ་ཁེགས་པ་ལ་ཐལ་རང་གཉིས་ཀ་ཁྱད་པར་མེད་ཀྱང་རྗེས་ཐོབ་ཏུ་ནི་རང་རྒྱུད་པས་རང་མཚན་གྱིས་གྲུབ་པའི་དོན་ཆོས་སྒྱུ་མ་ལྟ་བུ་ཞིག་འདོད་ལ།ཐལ་འགྱུར་བས་ནི་མཉམ་གཞག་ཏུ་བདེན་པ་དེ་ལྟ་བུ་བཀག་ཤུལ་ཏུ་ལྷག་མ་ཅི་ལུས་བལྟས་པས།མིང་ཙམ་ཞིག་ལྷག་མར་ལུས་པར་བཞེད་དེ།འདི་ནི་ཐུན་མོང་མ་ཡིན་པའི་ཁྱད་པར་རོ།།